CELEX: 62020TN0020
Language: bg
Date: 2020-01-14 00:00:00
Title: Дело T-20/20: Жалба, подадена на 14 януари 2020 г. — Intertranslations (Intertransleïsions) Metafraseis/Парламент

23.3.2020   
            
            
               BG
            
            
               Официален вестник на Европейския съюз
            
            
               C 95/35
            
         
      Жалба, подадена на 14 януари 2020 г. — Intertranslations (Intertransleïsions) Metafraseis/Парламент
      (Дело T-20/20)
      (2020/C 95/46)
      Език на производството: английски
      
         Страни
      
      
         Жалбоподател: Intertranslations (Intertransleïsions) Metafraseis AE (Калитеа (Атика), Гърция) (представител: N. Korogiannakis, lawyer)
      
         Ответник: Европейски парламент
      
         Искания
      
      Жалбоподателят иска от Общия съд:
      
                  —
               
               
                  да отмени решението на Европейския парламент от 5 декември 2019 г. за класирането му на второ място в процедурата за възлагане на поръчка TRA/EU19/2019: Преводачески услуги, лот 5 (превод на английски),
               
            
                  —
               
               
                  да осъди Европейския парламент да плати обезщетение за претърпените от жалбоподателя вреди в резултат на загубата на договора,
               
            
                  —
               
               
                  при условията на евентуалност, да осъди Европейския парламент да плати на жалбоподателя претърпените вреди в резултат на пропуснатата полза,
               
            
                  —
               
               
                  да осъди Европейския парламент да плати на жалбоподателя съдебните и други разноски, направени във връзка с настоящата жалба, дори и тя да бъде отхвърлена.
               
            
         Основания и основни доводи
      
      Жалбоподателят изтъква пет основания в подкрепа на жалбата.
      
                  1.
               
               
                  Първото основание е недостатъчната мотивация — Нарушение на задължението за излагане на мотиви, нарушение на член 296 от ДФЕС, на приложение I, глава 1, Общи разпоредби, раздел 1, точка 31 от Финансовия регламент (EС) 2018/1046 (1) и на член 89 от Делегиран регламент (ЕС) 2019/715 (2) — Нарушение на съществено процесуално изискване и на правото на ефективно правно средство за защита.
                  
                              —
                           
                           
                              Жалбоподателят твърди, че изложените мотиви са недостатъчни in concreto, след като не уточняват на каква слабост по всеки под-критерий отговаря отнемането на точки за всяка отделна грешка в превода. Поради това жалбоподателят нито можел да разбере точно за коя грешка става въпрос, нито бил в състояние да направи съответен анализ и възражение.
                           
                        
            
                  2.
               
               
                  Второто основание е явна грешка в преценката.
                  
                              —
                           
                           
                              Оценката съдържала множество явни грешки в преценката във връзка с под-критериите „Стил — Яснота“, „Владеене на езика — Пунктуация“, както и „изложение и точност“ и „неправилен превод“.
                           
                        
            
                  3.
               
               
                  Третото основание е неясни критерии за оценка — Използване на един и същи критерий два пъти — Определяне на точки за една и съща характеристика на поръчката по два различни критерия за оценка.
                  
                              —
                           
                           
                              Един вид грешка бил неясен, тъй като липсвал конкретен анализ в терминологичния речник на условията на поръчката и той не представлявал техническо понятие в професионалния превод. Условията на поръчката предвиждали също оценка на един и същ проблем по два различни критерия, поради което резултатът от оценяването бил опорочен.
                           
                        
            
                  4.
               
               
                  Четвъртото основание е нарушение на член 21.2 от приложение I към Финансовия регламент (ЕС) 2018/1046 — Неадекватно претегляне на критериите за възлагане.
                  
                              —
                           
                           
                              Цената представлявала само 33 %, докато качеството — 66 %, поради което се отдавало много малко значение на цената, като по този начин се неутрализирало влиянието на цената в процедурата за възлагане на поръчка и се окуражавало закупуването на неразумно скъпи услуги, водещо до неразумно финансово управление.
                           
                        
            
                  5.
               
               
                  Петото основание е нарушение на условията на поръчката и на член 175 от Финансовия регламент (ЕС) 2018/1046 във връзка с периода на изчакване.
                  
                              —
                           
                           
                              Въпреки обявеното от Европейския парламент спиране на подписването на въпросния договор, в Официален вестник на Европейския съюз било публикувано съобщение, че договорът вече бил подписан на 4 декември 2019 г., и не била публикувана поправка, с което били нарушени условията на поръчката и член 175 от Финансовия регламент № 2018/1046 във връзка с периода на изчакване.
                           
                        
            
         (1)  Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (OВ L 193, 2018 г., стp. 1).
      
         (2)  Делегиран регламент (ЕС) 2019/715 на Комисията от 18 декември 2018 година относно рамковия финансов регламент за органите, създадени по силата на ДФЕС и Договора за Евратом и посочени в член 70 от Регламент (ЕС, Евратом) 2018/1046 на Европейския парламент и на Съвета (OВ L 122, 2019 г., стp. 1).